SKRIFTLIG FORESPØRGSEL P-2280/99

af Bartho Pronk (PPE-DE) til Kommissionen

(24. november 1999)

Om: Tilsagn om finansiel støtte til Kosovo

På et offentligt møde i Budgetudvalget tirsdag den 9. november 1999 erklærede Michaele Schreyer under en nærmere redegørelse for Kommissionens forslag om at stille 500 mio til rådighed for Kosovo, at en række repræsentanter for EU på flere konferencer har givet tilsagn om at stille ca. halvdelen af de for Kosovo nødvendige midler til rådighed.

1. Hvilke repræsentanter har givet disse tilsagn?

2. Ved hvilke anledninger er de givet?

3. Hvilke beløb var der tale om?

4. Havde disse repræsentanter mandat til at give sådanne tilsagn?

5. Er der i forbindelse med disse tilsagn taget forbehold for Parlamentets forudgående godkendelse af tildeling af disse beløb?

Svar afgivet på Kommissionens vegne af Christopher Patten

(13. marts 2000)

Det Europæiske Råd i Köln ( juni 1999) bekræftede Den Europæiske Unions forpligtelse til at spille en ledende rolle ved genopbygningsarbejdet i Kosovo og opfordrede andre donorer til generøst at deltage i genopbygningsbestræbelserne. I nævnte erklæring anerkendte Unionen betydningen af at bistå Kosovo med at komme på fode igen, ligesom man erkendte det ansvar, Unionen har for at støtte provinsen i denne proces.

I Kommissionens forslag til oprettelse af genopbygningsagenturet(1), der blev fremlagt i forbindelse med et forslag til ændring af OBNOVA-forordningen (Rådets forordning (EF) nr. 851/98 af 20. april 1998 om ændring af forordning (EF) nr. 1628/96 om bistand til Bosnien-Hercegovina, Kroatien, Forbundsrepublikken Jugoslavien og den Tidligere Jugoslaviske Republik Makedonien(2)), fremkom den for første gang med et skøn over behovene for genopbygningsindsatsen i Kosovo. Den førte fase af genopbygningsarbejdet skønnes at andrage mellem 500 og 700 mio. EUR om året i treårsperioden 2000-2002. Det skønnes, at der vil kunne tilvejebringes en samlet finansiel bistand på 2 300 mio. USD, der ydes på yderst favorable vilkår, med henblik på at støtte et genopbygnings- og genrejsningsprogram over en 4- til 5-årig periode.

På grundlag af en omfattende evalueringsrapport: Mod stabilitet og velfærd et genopbygnings- og genrejsningsprogram for Kosovo, der i fællesskab er udarbejdet af Verdensbanken og Kommissionen, anslås der for år 2000 at være et eksterne finansieringsbehov på 1 100 mio. USD, med udvikling af boligsektoren, energisektoren og den private sektor som højt prioriterede områder. Kommissionen har givet udtryk for, at den er parat til at støtte dette program. På den anden donorkonference i november 1999 blev der fra Fællesskabets side givet tilsagn om et vejledende beløb på 500 mio. EUR som fællesskabsbistand, bl.a. på baggrund af førstebehandlingen af forslag til Fællesskabets budget for år 2000.

År 2000-budgettet til fordel for Kosovo er gearet til at skulle dække de øjeblikkelige genopbygningsbehov. Det samlede beløb, som budgetmyndighederne endte med at godkende for år 2000, andrager 360 mio. EUR. Det fordeler sig på 270 mio. EUR til budgetpost B7-546 til genopbygning af Kosovo (herunder 30 mio. EUR, der er overført fra 1999), 50 mio. EUR til budgetpost B7-210 til ydelse af humanitær nødhjælp (herunder 30 mio. EUR, som der blev indgået forpligtelse for i 1999 som en reserve, der skal allokeres i år 2000) og 40 mio. EUR til omgruppering.

(1) KOM(1999) 312 endelig udg.

(2) EFT L 122 af 24.4.1998.